જ્યારે ગુજરાતની પ્રજા અજ્ઞાન, અંધશ્રદ્ધા, વહેમો, ગરીબી અને ગુલામીની જંજીરોમાં જકડાયેલી હતી ત્યારે મહિપતરામે કહેલું; ‘‘ શરીરે ડામ દેવડાવવાથી કપાળે તિલક કરવાથી કે ડોકમાં કંઠી નાખવાથી મહા ભગવાન પરમપિતા પ્રભુ પ્રસન્ન થતા નથી કે કોઈ પદાર્થ ખાવાથી કે ઉપવાસ કરવાથી પરમેશ્વરની હજૂરમાં હાજર થવાનું નથી કે અમુક વસ્તુને અગ્નિમાં બાળવાથી કે સૂર્યાદિ કે આકાશી પદાર્થને પગે લાગવાથી કુકર્મ કરવાની રજા પ્રભુ તરફથી મળતી નથી કે લોભ, અહંકાર, ક્રોધાદિ મનોવિકારના જુસ્સા અનીતિના માર્ગે જાય તો પાષાણ, માટી કે ધાતુનાં પૂતળાંની આગળ પકવાનાદિ ખાવાનું મૂકવાથી પ્રભુની સજામાંથી મુક્ત થવાનું નથી.